A Tanács irányelve

(1982. július 12.)

az élelmiszerekben használható emulgeálószerek, stabilizátorok, sűrítőanyagok és zselésítőanyagok különleges tisztasági követelményeinek megállapításáról szóló 78/663/EGK irányelv módosításáról

(82/504/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 80/597/EGK [1] irányelvvel módosított, az élelmiszerekben használt emulgeálószerekre, stabilizátorokra, sűrítőanyagokra és zselésítőanyagokra vonatkozó tagállami jogszabályok közelítéséről szóló, 1974. június 18-i 74/329/EGK tanácsi irányelvre [2] és különösen annak 7. cikke (1) bekezdésére,

tekintettel a Bizottság javaslatára,

mivel a 78/663/EGK [3] tanácsi irányelv meghatározza az élelmiszerekben használható emulgeálószerekre, stabilizátorokra, sűrítőanyagokra és zselésítőanyagokra vonatkozó különleges tisztasági követelményeket;

mivel a 80/597/EGK irányelv módosította a 74/329/EGK irányelv I. mellékletét, amely során engedélyezte a xantán-gumi (E 415) és a porított cellulóz (E 460 – ii.) használatát, és ezért meg kell határozni az ezen anyagokkal szemben támasztott tisztasági követelményeket, és ennek következtében módosítani kell az E 460 nómenklatúráját;

mivel a 78/663/EGK irányelv úgy rendelkezik, hogy az E 474 és az E 477 anyagok esetében 1981. december 31-ig a Tanács a Bizottság javaslatára egyhangúlag dönthet bármely szükséges módosításról;

mivel az E 400, az E 401, az E 402, az E 403, az E 404 és az E 405 anyagokkal szemben támasztott tisztasági követelményeket módosítani kell, hogy – különösen a vizsgálati módszerek kapcsán – figyelembe lehessen venni a tudományos eredményeket,

ELFOGADTA EZT AZ IRÁNYELVET:

1. cikk

A 78/663/EGK irányelv a következőképpen módosul:

1. A 2. cikk helyébe a következő rendelkezés lép:

"2. cikk

A mellékletben az E 477 számmal jelölt anyagok esetében a tagállamok 1984. december 31-ig engedélyezhetik azon termékek élelmiszerekben történő felhasználását, amelyek legfeljebb 4 %-ban tartalmazzák a propán-1,2-diol dimerjét és trimerjét."

2. A melléklet a következőképpen módosul:

a) Az E 400, az E 401, az E 402, az E 403, az E 404 és az E 405 anyag tekintetében a híg NaOH-ban nem oldódó anyagra vonatkozó pontokat törölni kell, és a savban nem oldódó hamura vonatkozó pontok szövegének a helyébe "Legfeljebb 2 %" szöveg lép.

b) A E 414 és az E 420 – i. közötti rész a következő szöveggel egészül ki:

"E 415– Xantán-gumi

Kémiai leírás | A xantán-gumi nagy molekulatömegű poliszacharid gumi, amelyet valamely szénhidrátnak a Xanthomonas campestris tisztakultúrás erjesztésével állítanak elő, majd etanollal vagy izopropanollal történő kivonással tisztítják, ezt követően szárítják és megőrlik. Domináns hexóz-egységként D-glükózt és D-mannózt tartalmaz D-glükoronsavval és piroszőlősavval együtt, elkészítése nátrium-, kálium- vagy kalciumsó formájában történik. Oldatai semlegesek. |

Leírás | Krémszínű por. |

Tartalom | A xantán-gumi illóanyagmentes tartalomra vonatkoztatva legalább 4,2 % és legfeljebb 5,0 % szén-dioxidot képez. |

Illóanyag | Legfeljebb 15 %, 105 °C-on 2½ órán át végzett szárítást követően meghatározva. |

Hamu | Legfeljebb 16 %, illóanyagmentes tartalomra vonatkoztatva, 600 °C-on meghatározva, négy órás 105 °C-on történő szárítást követően. |

Piroszőlősav | Legalább 1,5 %. |

Nitrogén | Legfeljebb 1,5 %. |

Izopropanol | Legfeljebb 750 mg/kg. |

Mikrobiológiai követelmények | Xanthomonas campestris élő sejtek nem lehetnek jelen." |

c) Az "E 460" jelölés "E 460 – i." jelölésre változik.

d) Az E 460 – i. és az E 461 közötti rész a következő szöveggel egészül ki:

"E 460– ii. Porított cellulóz

Kémiai leírás | A porított cellulóz tisztított, mechanikus úton porított cellulóz, amelyet rostos növényi anyagból közvetlenül kivont alfa-cellulóz feldolgozásával állítanak elő. Molekulatömege 1,6 × 105 vagy nagyobb. |

Tulajdonság | Fehér, szagtalan por. |

Tartalom | Legalább 92 % (C12H20O10)n. |

Illóanyag | Legfeljebb 7 %, 105 °C-on három órán át végzett szárítást követően meghatározva. |

pH-érték | 5 g-ot kell 40 ml széndioxid-mentes vízzel 20 percig rázni, majd centrifugálni kell. A felül úszó folyadék pH-értéke 5,0 és 7,5 között van. |

Szulfáthamu | Legfeljebb 0,3 % 800 ± 25 °C-on meghatározva. |

Vízben oldódó anyagok | Legfeljebb 1 %." |

e) Az E 474 alatt:

- A bejegyzés kémiai leírásra vonatkozó szövegének utolsó mondata helyébe a következő bejegyzés kerül:

"Előállításukhoz szerves oldószerként csak ciklohexánt, dimetil-formamidot, etilacetátot, izobutanolt és izopropanolt lehet felhasználni."

- A következő új bejegyzéssel egészül ki:

"Összes ciklohexán- és izobutanol-tartalom | Legfeljebb 10 mg/kg, egyedileg vagy keverten." |

f) Az E 477 alatt, a propán-1,2-diol dimerjére és trimerjére vonatkozó bejegyzés szövegének helyébe a következő szöveg lép:

"Legfeljebb 0,5 %."

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1984. január 1-jéig megfeleljenek. Erről haladéktalanul tájékoztatják a Bizottságot.

3. cikk

Ennek az irányelvnek a tagállamok a címzettjei.

Kelt Brüsszelben, 1982. július 12-én.

a Tanács részéről

az elnök

J. Nørgaard

[1] HL L 155., 1980.6.23., 23. o.

[2] HL L 189., 1974.7.12., 1. o.

[3] HL L 223., 1978.8.14., 7. o.

--------------------------------------------------